Predkladacia správa

Materiál „Národná pozícia k Stratégii EÚ pre dunajský región“ je iniciatívny materiál predkladaný podpredsedom vlády pre vedomostnú spoločnosť, európske záležitosti, ľudské práva a menšiny.
 
Materiál spracovali v spolupráci s Úradom vlády SR jednotlivé zainteresované rezorty, VÚC, ako aj iné zainteresované subjekty podieľajúce sa na práci konzultačnej skupiny pre dunajskú stratégiu.
 
Cieľom predkladaného materiálu je zabezpečiť relevantnú a jednotnú pozíciu SR k príprave Stratégie EÚ pre dunajský región, ktorú gestoruje Európska komisia a ktorá by mala byť predložená Európskej rade na schválenie v roku 2011. 
 
Rozvoj regiónov nie je determinovaný len procesmi v samotných regiónoch a verejnými intervenciami štátu, ale významnú úlohu zohrávajú a v budúcej kohéznej politike budú zohrávať aj procesy v susediacich regiónoch iných štátov.  
 
Dunajský región, ako aj samotná rieka Dunaj predstavujú v rámci Európskej únie do značnej miery osobitný fenomén. Ide o región, ktorý spája „staré“ členské štáty EÚ, ako aj štáty, ktoré len nedávno prešli cestou ekonomickej a spoločenskej transformácie a členmi EÚ sa stali len pred pár rokmi. 
 
Dunajská stratégia by mala podporovať spoločnú zodpovednosť krajín dunajského regiónu za ekonomický a spoločenský rozvoj krajín regiónu, prírodné a kultúrne dedičstvo. Koordinovaný prístup k spoločným problémom umožní ich efektívnejšie a nákladovo výhodnejšie riešenie a dovolí naplno využiť nebývalý potenciál dunajského regiónu.
 
Hoci väčšina krajín dunajského regiónu je členmi Európskej únie a aj vypracovanie samotnej dunajskej stratégie iniciovala Európska rada a koordinuje ho Európska komisia, zapojenie nečlenských štátov regiónu so aktivít a úloh spojených s prípravou a implementáciou dunajskej stratégie by prinieslo nesporné rozvojové impulzy pre tieto štáty ale aj pre štáty Európskej únie.
 
Slovenská republika sa stotožňuje s hlavnými piliermi, tak ako ich navrhla Európska komisia a ktorými sú:
1.Doprava a konektivita (prístup k Dunaju a pod.)
2.Voda (životné prostredie, biodiverzita, núdzová odozva, napr. v prípade povodní)
3.Sociálno-ekonomický rozvoj (hospodárska a kultúrna spolupráca a pod.)
 
Hlavnou úlohou národného koordinátora, ako aj všetkých relevantných členov vlády a zainteresovaných je konzistentné a jednotné presadzovanie cieľov národnej pozície SR  v rámci procesu tvorby, schvaľovania a implementácie dunajskej stratégie.
 
Predložený materiál nebude mať dopad na verejné financie, na obyvateľov, hospodárenie podnikateľskej sféry a iných právnických osôb, na podnikateľské prostredie, životné prostredie a ani na zamestnanosť.